Allister se tameletjie al hoe taaierAllister Coetzee (Foto herald.ie) Die Springbokafrigter, Allister Coetzee, se gryshare word al hoe meer namate die Lions in die Superreeks vorder. Toe Coetzee aan die einde van Mei sy vergrote Bok-groep bekend gemaak het, was daar groot opgewondenheid. Maar die Bokke se onindrukkende vertonings in die toetsreeks teen Ierland het Coetzee en sy mede-keurder, Peter Jooste, hopelik tot ander insigte gedwing, want hoe verder die Lions vorder, hoe taaier word Coetzee se tameletjie. Kies hy bloot op huidige spelpeil, dan behoort Courtnall Skosan, Rohan Janse van Rensburg, Malcolm Marx en Warren Tecklenburg ook in `n vergrote Bok-groep vir die komende Rugbykampioenskap te wees. Hoe nou gemaak met die spelers wat oorsee speel, soos Morné Steyn, Steven Kitshoff, Francois Louw en Duane Vermeulen, wat laas in Junie gespeel het? Wat van Bryan Habana, wat nie die Blitsbokke se sewesgroep vir die Olimpiese Spele kon haal nie? Wat van Cheslin Kolbe, wat ná die Spele (vroeg in Augustus) weer tot 15-manrugby terugkeer? Is Johan Goosen (Racing Metro 92) en Francois Hougaard (Worcester Warriors) in Coetzee-hulle se visier? Is Vincent Koch nie `n beter vaskopstut as Frans Malherbe wat teen die Iere gespeel het nie? Verdien JP Pietersen en Damian de Allende (wat swak met Lionel Mapoe gekombineer het) nog hul plekke? Moet die onervare Garth April nog ‘n kans gegee word en wie sal in die beseerde Siya Kolisi se plek speel? Hoe fiks is Trevor Nyakane, want die Curriebeker-reeks begin eers oor sowat twee weke. Die Bokke se eerste toets in die Rugbykampioenskap is op 20 Augustus teen die Argentynse Poemas in die Mbombela-stadion. Dan volg die Wallabies op 10 September in Brisbane en die All Blacks op 17 September in Christchurch. As die Lions na alle waarkynlikheid tot die eindstryd van die Superreeks op 6 Augustus deurdring, sal Coetzee-hulle straks tot na die eindstryd met die aankondiging van die Bok-groep wag. Gryshare, gryshare, gryshare